钦定古今图书集成/明伦汇编/官常典/第496卷 > 张存敬
## 钦定古今图书集成/明伦汇编/官常典/第496卷 > 张存敬

按《五代史梁臣传》：“存敬，谯郡人也。为人刚直有胆勇，
少事梁太祖为将，善因危窘，出奇计。李罕之与晋人
攻张全义于河阳，太祖遣存敬与丁会等救之，罕之
解围去，太祖以存敬为诸军都虞候。太祖攻徐、兖，以
存敬为行营都指挥使。从葛从周攻沧州，败刘仁恭
于老鸦堤。还攻王镕于镇州，入其城中，取其马牛万”
计。迁宋州刺史。复从诸将攻幽州，存敬取其瀛、漠、祁、
景四州。梁攻定州，与王处直战怀德驿，大败之，枕尸
十馀里。梁已下镇、定，乃遣存敬攻王珂于河中。存敬出含山，下晋、绛二州，珂降于梁。太祖表存敬护国军
留后。复徙宋州刺史，未至，卒于河中。赠太傅。